РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/294-13

23. јул 2013. године

Б е о г р а д

ЗАПИСНИК

19. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ,

ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 15. ЈУЛА 2013. ГОДИНЕ

 Седница је почела у 10,08 часова.

 Седницом је председавао Дејан Раденковић, председник Одбора.

 Седници су присуствовали чланови Одбора: Зоран Бојанић, Горица Гајић, Радмила Геров, Слободан Јеремић, Милан Лапчевић, Владимир Маринковић, Стефана Миладиновић, Александар Сенић, Рајко Стевановић и Жељко Сушец.

Седници је присуствовао Велимир Станојевић (заменик Срђана Спасојевића).

 Седници нису присуствовали чланови Одбора: Милан Ковачевић, Мујо Муковић, Владимир Јовановић, Милован Марковић и Љубан Панић (нити њихови заменици).

 Седници су присуствовали из Републичког геодетског завода Зоран Крејовић, директор и Миљана Кузмановић Костић, помоћник директора.

На предлог председника Одбора, једногласно, усвојен је следећи :

Д н е в н и р е д

1. Разматрање Предлога закона о изменама и допунама Закона о државном премеру и катастру;
2. Разно.

Пре преласка на разматрање утврђеног дневног реда једногласно је усвојен записник 17. седнице Одбора, одржане 27. јуна 2013. године.

Прва тачка дневног реда - **Разматрање Предлога закона о изменама и допунама Закона о државном премеру и катастру**

У уводном излагању Зоран Крејовић, директор Републичког геодетског завода је указао да су разлози за доношење овог закона садржани у потреби да се отклоне одређени суштински недостатаци, који су уочени у досадашњој примени важећег Закона о државном премеру и катастру.

Један од разлога је адекватно регулисање статуса запослених у Републичком геодетском заводу геодетске струке. Запослени са средњом геодетском школском спремом иако раде најсложеније послове имају мале плате. Проблем је решаван захваљујући сопственим приходима Завода. Међутим, након промене Закона о буџету када су укинути сопствени приходи то више није могуће.

Предлогом овог закона извршено је и прецизирање одредаба о извођењу геодетских радова и раду геодетских организација, истовремено решава се и проблем издавања геодетске лиценце. Такође, извршена је измена појединих одредаба, које уређују поступак одржавања катастра непокретности и масовну процену вредности непокретности. Прописан је инспекцијски надзор над издавањем картографских публикација, после преузимања Геокарте ти послови су се појавили као важни и обимни поред осталих инспекцијских послова. Истовремено овим предлогом закона извршено је обједињавање административне таксе и накнаде као предуслов за доношење адекватне Уредбе. Остала усаглашавања, која нису извршена овим предлогом закона извршиће се накнадно.

 Миљана Кузмановић Костић, помоћник директора Републичког геодетског завода, је посебно истакла да се предложеним законом регулише инспекцијски надзор над картографским пословима и да је Предлог закона усаглашен са одредбама Закона о високом образовању и Закона о буџету.

 У расправи која је уследила чланови Одбора су указали да у Предлогу закона питање накнада није добро решено на начин да Републички геодетски завод убудуће сам одређује таксе. Представник Републичког завода објаснила је да ће се питање цене накнада решити Уредбом, а цена је остављена код приватних геодетских организација.

На питање зашто се геодетској организацији, која није ускладила своје пословање даје додатни рок по члану 29. став 2. Предлога закона, указано је да је уочено да су геодетске организације биле ограничене неким оптерећујућим условима и овим изменама им се омогућава додатни рок да би наставиле свој рад. Посебно је наглашено да је добијена општа сагласност за овакво решење, које се не коси ни са чијим интересима. Када је реч о разлици у платама радника са средњом геодетском школом и других запослених, који раде на истим или сличним пословима одговорено је да је веома висок проценат запослених геодетске струке, а да постоји могућност да се амандманом повећају примања и других, који раде на истим или сличним пословима. На питање колико је објеката пријављено од стране локалних самоуправа за упис права својине, по донетом Закону, одговорено је да је до сада поднето око 650.000 захтева и да је висок проценат већ преузет.

 Када је реч о усклађености овог предлога закона са Законом о високом образовању појашњено је да се ради о терминолошком усклађивању због лиценци, јер су се инжењери геодетске струке дошколовавали по разним системима уназад десет година и сада су обухваћени једним термином.

На крају расправе Одбор је, већином гласова (8 за, 1 уздржан и 3 није гласало), одлучио да предложи Народној скупштини да прихвати Предлог закона о изменама и допунама Закона о државном премеру и катастру, у начелу.

За известиоца одбора на седници Народне скупштине одређен је Владимир Маринковић, члан Одбора.

У дискусији су учествовали: Дејан Раденковић, Зоран Крејовић, Миљана Кузмановић Костић, Слободан Јеремић, Радмила Геров и Владимир Маринковић.

Друга тачка дневног реда - **Разно**

Поводом ове тачке дневног реда није било предлога ни дискусије.

На седници Одбора вођен је тонски запис.

Седница је закључена у 10,37 часова.

 СЕКРЕТАР ПРЕДСЕДНИК OДБОРА

 Биљана Илић Дејан Раденковић